## Educació dotarà els centres de més autonomia per a gestionar les ajudes del projecte d’innovació educativa ‘Biblioinnova’t’ en el curs 2025-2026

*** L’objectiu és la renovació i adequació de les biblioteques escolars per a convertir-les en espais atractius que contribuïsquen a fomentar el gust per la lectura
* Es destinen 2,2 milions d’euros, la qual cosa suposa un increment del 10 % respecte a l’anterior convocatòria
* Durant el curs 2024-2025 un total de 1.350 centres educatius públics han participat en este programa d’innovació**

La Conselleria d’Educació, Universitats i Ocupació ha publicat en el [*Diari Oficial de la Generalitat Valenciana* (DOGV)](https://dogv.gva.es/va/resultat-dogv?signatura=2025/14365) la convocatòria de les ajudes del projecte d’innovació de biblioteques escolars ‘Biblioinnova’t’ per al curs 2025-2026, que compta amb un pressupost de 2,2 milions d’euros, un 10 % més que este curs, i dotarà els centres de més autonomia per a gestionar les ajudes.

La directora general d’Innovació i Inclusió, Xaro Escrig, ha destacat que este projecte d’innovació, dirigit a centres docents no universitaris de titularitat pública de la Generalitat, “posa l’accent en l’actualització i transformació de les biblioteques escolars amb l’objectiu de crear espais multifuncionals i fomentar el gust per la lectura”.

Com a novetat, la Conselleria “concedix amb esta convocatòria més autonomia als centres quant a la gestió econòmica de l’ajuda, un canvi que es fa després d’escoltar les aportacions realitzades pels mateixos centres durant les sessions de formació que s’han organitzat en les tres províncies, en les quals s’han compartit bones pràctiques de centres educatius referents i s’ha generat un fòrum de diàleg pel que fa a este projecte”, ha explicat Escrig.

Així, per al curs que ve es rebaixa el percentatge mínim que hauran de destinar els centres educatius a actuacions de transformació, que passa del 30 % de les convocatòries anteriors al 15 % actual. Per la seua banda, es manté la inversió d’almenys el 10 % de l’ajuda rebuda per a l’adquisició de fons bibliogràfics; i un altre 10 %, almenys, per a activitats de dinamització.

A més, la directora general ha apuntat també que enguany s’ha avançat la publicació de la convocatòria “amb l’objectiu que els centres educatius puguen planificar amb més temps les accions que cal dur a terme, fer-les efectives des de l’inici del curs escolar i poder rebre abans l’assignació econòmica corresponent”.

Durant el curs 2024-2025, un total de 1.350 centres educatius públics han participat en el programa d’innovació de biblioteques escolars ‘Biblioinnova’t’, 658 dels quals són de la província de València, 503 de la d’Alacant i 189 de la de Castelló.

**Dinamització de les biblioteques escolars**

La convocatòria posa èmfasi en la transformació i dinamització de les biblioteques escolars com a ferramenta per al foment de la lectura, de manera que es convertisquen en espais socioeducatius versàtils i oberts a la comunitat educativa.

Així mateix, es pretén propiciar que els centres escolars adquirisquen recursos materials per a transformar les biblioteques en espais innovadors per a la lectura, l’aprenentatge, la col·laboració, la investigació i la inclusió.

També es promou l’organització d’activitats de foment de la lectura entre l’alumnat o l’actuació del catàleg i el funcionament de préstecs de fons bibliogràfics, mitjançant la incorporació a la xarxa de biblioteques escolars en línia [Biblioedu](https://portal.edu.gva.es/biblioedu/).

A més, estes ajudes serviran per a fomentar la coordinació dels centres educatius amb les biblioteques públiques pròximes i altres espais socioculturals del municipi en el qual se situen, per a afavorir la participació en programes conjunts.

‘Biblioinnova’t’ impulsa, a més, la xarxa de biblioteques en línia Biblioedu i l’intercanvi d’experiències de bones pràctiques que s’han comprovat efectives en la dinamització de les biblioteques escolars entre centres educatius.

A més, ‘Biblioinnova’t’ té la seua pròpia [pàgina web](https://portal.edu.gva.es/biblioinnovat/va/inici/), la qual dona visibilitat al projecte i a les bones pràctiques, i actua com a fòrum per a compartir informació, ferramentes i recursos que faciliten la labor docent en relació amb les biblioteques escolars.

Fecha: 15/05/2025